เกินคาด! จีนเปิดตัวเลข “จีดีพี” ปี 65 ขยายตัว 3%
จีน เปิดตัวเลข GDP ปี 65 ขยายตัว 3% สูงกว่าที่นักวิเคราะห์คาดจะขยายตัว 2.8%
จีน เปิดตัวเลข GDP ปี 65 ขยายตัว 3% สูงกว่าที่นักวิเคราะห์คาดจะขยายตัว 2.8%
17 ม.ค. 2566

สำนักงานสถิติแห่งชาติจีน (NBS) รายงานในวันนี้ (17 ม.ค.) ว่า ผลิตภัณฑ์มวลรวมภายในประเทศ (GDP) ปี 2565 ของจีนขยายตัว 3% ซึ่งดีกว่าที่นักวิเคราะห์ในโพลสำรวจของสำนักข่าวรอยเตอร์คาดว่าอาจจะขยายตัว 2.8%
อย่างไรก็ดี เศรษฐกิจจีนในปี 2565 ชะลอตัวลงอย่างมากเมื่อเทียบกับปี 2564 ที่มีการขยายตัว 8.4%
ส่วนในไตรมาส 4 ปี 2565 ตัวเลข GDP ของจีนขยายตัว 2.9% เมื่อเทียบเป็นรายปี ซึ่งดีกว่าที่นักวิเคราะห์คาดการณ์ไว้ที่ 1.8%
โดยสำนักข่าวซีเอ็นบีซี รายงานว่า ในปี 2565 ที่ผ่านมา ทางการจีนได้สั่งล็อกดาวน์นครเซี่ยงไฮ้เป็นเวลานานถึง 2 เดือนเพื่อสกัดการระบาดของโรคโควิด-19 ภายใต้นโยบายโควิดเป็นศูนย์ ซึ่งส่งผลกระทบต่อการเดินทางและกิจกรรมทางเศรษฐกิจทั่วประเทศ กระทั่งในช่วงต้นเดือนธ.ค. 2565 ทางการจีนได้ตัดสินใจยกเลิกนโยบายโควิดเป็นศูนย์อย่างฉับพลัน แม้ยอดผู้ติดเชื้อโควิด-19 ในประเทศจะพุ่งขึ้นอย่างมากก็ตาม ซึ่งการยกเลิกนโยบายดังกล่าวทำให้ประชาชนต่างก็วางแผนที่จะเดินทางไปท่องเที่ยวในต่างประเทศในช่วงเทศกาลตรุษจีนปีนี้ ขณะที่นักวิเคราะห์คาดการณ์ว่าความเชื่อมั่นของผู้บริโภคจีนอาจจะต้องใช้เวลาอีก 2-3 เดือนจึงจะฟื้นตัว
ทั้งนี้รายงานระบุว่า บรรดาผู้นำของจีนเตรียมประกาศเป้าหมายการเติบโตของตัวเลข GDP ในปี 2566 ในเดือนมี.ค.นี้ ในการประชุมประจำปีของรัฐสภาจีน ซึ่งจะเป็นการประชุมครั้งแรกนับตั้งแต่ประธานาธิบดีสี จิ้นผิง ได้รับฉันทมติให้บริหารประเทศเป็นสมัยที่ 3 เมื่อครั้งที่มีการประชุมใหญ่ของพรรคคอมมิวนิสต์จีนในเดือนต.ค. 2565